Karlalistinn

Karlalistinn er kominn fram á sjónarsviðið og býður fram til sveitastjórnarkosninga í höfuðstaðnum. Í áratugi ól ég þá von í brjósti, að karlmenn þyrftu ekki að feta í slóð sérlundaðra kvenfrelsunarkvenna í stjórn- og dægurmálum. (Það virðist oft og tíðum sem þær geti naumast drukkið úr kaffibolla, nema það heiti kvennakaffi.) Þessi kvennaskari hefur nær ævinlega stutt harðvítuga kynjaaðskilnaðarstefnu á flestum hliðum mannlífsins; kvennaframboð, kvennablað, kvennabílstæði, kvennadeild, kvenlækningar, kvennafræði, kvennakvótar, kvenfrelsun, kvennaskóli , húsmæðraskóli, ljósmóðir, kvennaathvarf, og svo mætti lengi telja. Baráttan fyrir jafnrétti kynjanna, kynjajafnvægi, og þar með betri heimi, hefur í mínum huga alltaf verið samvinnuverkefni fólks af báðum (öllum) kynjum. En því miður hanga kvenfrelsarar eins og hundar á roði á þeirri sannfæringu, að karlar séu undirrót alls þess, sem miður fer í samfélaginu, beiti „feðraveldi, þ.e. samtökum karla um að kúga konur; berja þær, áreita og nauðga, og gera þeim lífið leitt að flestu leyti. Karlar eru ekki einasta varhugaverðir konum, heldur börnum líka. Í því ljósi berjast kvenfrelsunarhreyfingar og margir stjórnmálaflokkar gegn feðrum bæði ljóst og leynt. Það sama gerir stjórnsýslan og dómstólarnir, sem virðast helteknir sömu kristnu móðurhyggju og fyrrnefndar hreyfingar og flokkar. (Eingetnaðurinn hefur dregið hugmyndafræðilegan dilk á eftir sér.) Æ fleiri börn eru og verða „föðurlaus.“ Þau eru beitt misrétti í þessu tilliti eins og feðrum. Það eru á þeim brotin lög og alþjóðlegir sáttmálar. Félagsþjónusta og barnavernd er kvennasýsla. Karlalistinn ætlar sér m.a. að leggja lóð á jafnréttis- og jafnvægisvogarskálina. Vonandi verður tilefni til að leggja hann niður sem fyrst. Ég hvet Reykvíkinga eindregið til að veita Karlalistanum brautargengi.